Document ID: 32008D0356

SKLEP POLITIČNEGA IN VARNOSTNEGA ODBORA EULEX/2/2008
z dne 22. aprila 2008
o ustanovitvi Odbora sodelujočih držav za misijo Evropske unije za krepitev pravne države na Kosovu (EULEX KOSOVO)
(2008/356/SZVP)
POLITIČNI IN VARNOSTNI ODBOR JE -
ob upoštevanju Pogodbe o Evropski uniji in zlasti tretjega pododstavka člena 25 Pogodbe,
ob upoštevanju Skupnega ukrepa Sveta 2008/124/SZVP z dne 4. februarja 2008 o misiji Evropske unije za krepitev pravne države na Kosovem (EULEX KOSOVO) (1) in zlasti člena 13(3) Skupnega ukrepa,
ob upoštevanju naslednjega:
(1)
V skladu s členom 13(3) Skupnega ukrepa 2008/124/SZVP je Svet pooblastil Politični in varnostni odbor (PVO), da sprejme ustrezne sklepe o vzpostavitvi Odbora sodelujočih držav za EULEX KOSOVO.
(2)
Sklepi Evropskega sveta iz Göteborga z dne 15. in 16. junija 2001 so uvedli načela in modalitete za sodelovanje tretjih držav v policijskih misijah. Svet je 10. decembra 2002 odobril „Posvetovanja in modalitete o sodelovanju držav nečlanic EU pri operacijah civilnega kriznega upravljanja EU“, v katerem so določene ureditve, ki urejajo sodelovanje tretjih držav pri operacijah civilnega kriznega upravljanja, vključno z vzpostavitvijo Odbora sodelujočih držav.
(3)
Odbor sodelujočih držav za EULEX KOSOVO igra odločilno vlogo pri tekočem upravljanju misije. Predstavlja osrednji forum za razprave o vseh problemih v zvezi s tekočim upravljanjem misije. PVO, ki izvršuje politični nadzor in strateško vodstvo misije, upošteva mnenja Odbora sodelujočih držav -
SKLENIL:
Člen 1
Ustanovitev
Ustanovi se Odbor sodelujočih držav za EULEX KOSOVO („OSD“).
Člen 2
Naloge
1. OSD lahko izraža stališča, ki jih nato upošteva PVO. Ta politično nadzoruje in strateško vodi EULEX KOSOVO.
2. Obseg pooblastil OSD je določen z dokumentom „Posvetovanja in modalitete o sodelovanju držav nečlanic EU pri operacijah civilnega kriznega upravljanja EU“.
Člen 3
Sestava
1. Vse države članice EU imajo pravico prisostvovati razpravam OSD, vendar bodo pri tekočem upravljanju EULEX KOSOVO sodelovale le države, ki za misijo zagotavljajo svoj prispevek. Predstavniki tretjih držav, ki sodelujejo v EULEX KOSOVO, se lahko udeležijo sestankov OSD. Predstavnik Evropske komisije se prav tako lahko udeleži sestankov OSD.
2. Vodja misije bo redno obveščal OSD.
Člen 4
Predsedovanje
Za EULEX KOSOVO, v skladu s „Posvetovanji in modalitetami o sodelovanju držav nečlanic EU pri operacijah civilnega kriznega upravljanja EU“, OSD predseduje predstavnik generalnega sekretarja/visokega predstavnika v tesnem posvetovanju s predsedstvom.
Člen 5
Sestanki
1. Predsedujoči redno sklicuje sestanke OSD. Če tako zahtevajo okoliščine, se lahko na pobudo predsedujočega ali na zahtevo predstavnika sodelujoče države skličejo nujni sestanki.
2. Predsedujoči vnaprej razdeli začasni dnevni red in dokumente, ki se nanašajo na sestanek. Predsedujoči je odgovoren za to, da PVO posreduje zaključke z razprav OSD.
Člen 6
Zaupnost
1. Za sestanke in delo OSD se uporabljajo predpisi Sveta o varovanju tajnosti. Zlasti morajo biti ustrezno varnostno preverjeni predstavniki v OSD.
2. Za posvetovanja OSD velja obveznost varovanja poslovne skrivnosti.
Člen 7
Začetek učinkovanja
Ta sklep začne učinkovati na dan sprejetja.
V Bruslju, 22. aprila 2008

Labels: 10
18
15